Liber Iosue
Vide etiam paginam discretivam: Iosue (discretiva). Liber Iosue (Graece Ἰησοῦς του Ναυή; Hebraice ספר יהושע Sefer Yĕhôshúa) est sextus liber Bibliorum Hebraicorum (Veteris Testamenti Christianorum) et - secundum quosdam exegetas et historicos - primus aut secundus liber historiae Deuteronomisticae (rerum gestarum Israëlitarum ab illo tempore, cum Chanaan vicerunt, usque ad transmigrationem Babylonis). Liber Iosue, cuius auctor ignotus est, pentateuchum (sive Thoram) continuat narrans, quomodo duodecim tribus Israël terram Chanaan occupaverint post diem, quo Moyses mortuus est, usque ad mortem Iosue. Nomen traxit ab "Iosue, filio Nun, ministro Moysi" (Ios 1,1), quem Deus ipse, ut loco citato narratur, successorem Moysi et ducem Israël fecit.